
AVIZ
asupra proiectului de Lege privind reglementarea Programului Naţional de Accesibilizare a Locuinţelor - „Lift pentru viaţă”, precum şi pentru completarea unor acte normative
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia pentru industrii și servicii a fost sesizată pentru aviz, care va fi transmis Comisiei pentru administrație publică și amenajarea teritoriului și Comisiei juridice, de disciplină și imunități, care au fost sesizate în fond, cu proiectul de Lege privind reglementarea Programului Naţional de Accesibilizare a Locuinţelor - „Lift pentru viaţă”, precum şi pentru completarea unor acte normative, transmis cu adresa nr. PLx 296/2026 din data de 01.04.2026.

În conformitate cu prevederile art.75 din Constituția României, republicată, și ale art.92 alin. (9) pct.1 din Regulamentul Camerei Deputaților, republicat, cu modificările ulterioare, Camera Deputaților este Cameră decizională.

Consiliul Legislativ, cu avizul nr. 40 din 14.01.2026, avizează favorabil propunerea legislativă, cu observații și propuneri.
Consiliul Economic și Social, cu avizul nr. 286/14.01.2026, a avizat favorabil proiectul de act normativ, cu observații.
Senatul, în calitate de primă Cameră sesizată, a adoptat proiectul de lege în ședința din 30.03.2026, cu respectarea prevederilor art.76 alin.(2) din Constituția României, republicată.
Proiectul de lege are ca obiect de reglementare instituirea unui cadru juridic specific pentru realizarea lucrărilor de accesibilizare a clădirilor de locuinţe colective existente, care nu sunt prevăzute cu lift. Iniţiativa vizează clădirile de locuinţe colective construite în perioada anterioară datei de 31 decembrie 1989 cu regim de înălţime peste P+3 etaje, care nu sunt prevăzute cu lifturi, şi care urmează a fi supuse măsurilor de accesibilizare prin instalarea de lifturi, sau prin instalarea, după caz, de rampe şi platforme elevatoare, conform reglementărilor în vigoare.
În conformitate cu prevederile art. 62 și art. 133 din Regulamentul Camerei Deputaţilor, republicat, cu modificările ulterioare, membrii Comisiei pentru industrii și servicii au examinat proiectul de lege în şedinţa din data de 09.06.2026. La lucrările comisiei au participat deputați conform listei de prezență.
În urma dezbaterilor şi a opiniilor exprimate, membrii Comisiei pentru industrii și servicii au hotărât, cu unanimitate de voturi, avizarea favorabilă a proiectului de Lege privind reglementarea Programului Naţional de Accesibilizare a Locuinţelor - „Lift pentru viaţă”, precum şi pentru completarea unor acte normative.
În raport de obiectul şi conţinutul său, proiectul de lege face parte din categoria legilor ordinare.
PREŞEDINTE,

SÁNDOR BENDE
Consilier, 
Teodora-Alexandra Desagă

